Ajakirjas Brain tutvustatavast Soome teadlaste uuringust ilmneb, et muusika kuulamine võib soodustada insuldist taastumist.  Helsingi ülikooli uurijad vaatlesid 60 insuldi üle elanud patsienti, kellest osa kuulas insuldist paranemise ajal muusikat paar tundi päevas, osa kuulas vaid audioraamatuid ning osa eelistas täielikku vaikust.  Patsiendid üritati uuringusse kaasata võimalikult kiiresti pärast insuldinähtudega haiglasse saabumist, kuna muusikaravi sooviti pakkuda enne seda, kui ajus on toimunud liiga laialdased  negatiivsed muutused.  Enamikel patsientidest oli probleeme liikumisega, samuti olid neil pärsitud mälu ja tähelepanu.  Muusikagruppi kuuluvad inimesed said ise valida, millist muusikat nad kuulata soovivad ning lisaks muusikale või audioraamatutele anti kõigile patsientidele loomulikult ka tavaravi.  Kolm kuud hiljem oli muusikakuulajate verbaalne mälu paranenud 60% võrra, samas kui audioraamatuid kuulanutel oli see näitaja tõusnud 18% ning "vaikses grupis" 29%.  Tähelepanuvõime tõusis  muusikat kuulanud patsientidel kolme kuuga 17%, samas kui võrdlusgrupi liikmetel ei paranenud see võime üldse.  Lisaks esines muusikakuulajatel vähem depressiooni ja vaimset segadust.  Uurimistööd juhtinud Teppo Sarkamo sõnul veedavad patsiendid reeglina esimesed insuldijärgsed nädalad ja kuud suures osas puhates ja inaktiivselt ning sel perioodil võiks muusikakuulamine nende taastumisel olla oluliseks komponendiks.  Sarkamo arvates on muusikateraapia eriti oluline sellistele patsientidele, kes  ei saa insuldijärgselt muud taastavat ravi.  Uurijate hinnangul võib muusikakuulamine stimuleerida kahjustunud ajupiirkondade taastumist otse või siis avaldab see positiivset mõju laiematele protsessidele, mis on seotud aju võimekusega end parandada ja närvivõrgustikke uuendada.  Paljulubavaid tulemusi insuldikahjustuste ravimisel saadi ka Stanfordi ülikooli meditsiinikooli teadlaste poolt rottidel läbi viidud eksperimentides.  Ajakirjas PLoS ONE tutvustatava teadustöö raames siirdati esilekutsutud insuldiga rottide ajju inimese embrüonaalseid tüvirakke, mis taastas suuremal või vähemal määral rottidel ajukahjustuste tõttu kadunud võime jäsemeid liigutada.  Uurijad loodavad, et inimestel saavad nad tüvirakkude mõju insuldist taastumisel katsetada umbes viie aasta pärast.    Vaata ka: